Document ID: 32005D0039

KOMMISSIONENS AFGØRELSE
af 30. december 2004
om finansiering af en ekstern evaluering af Fællesskabets dyresundhedspolitik og en undersøgelse til analyse af udgifterne til og betingelserne for et finansieringsinstrument for risici i forbindelse med epidemiske husdyrsygdomme i EU
(2005/39/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 20,
under henvisning til Kommissionens afgørelse SEK/2004/120 af 11. marts 2004 om interne regler for gennemførelsen af De Europæiske Fællesskabers almindelige budget, særlig artikel 15, og
ud fra følgende betragtninger:
(1)
I henhold til beslutning 90/424/EØF skal Kommissionen iværksætte eller bistå medlemsstaterne ved iværksættelsen af de tekniske og videnskabelige foranstaltninger, der er nødvendige for at udvikle Fællesskabets veterinærbestemmelser og for at udvikle undervisning og uddannelse på veterinærområdet.
(2)
I lyset af de henstillinger, der blev fremsat på den internationale konference om bekæmpelse og forebyggelse af mund- og klovesyge (december 2001), nye dilemmaer vedrørende bekæmpelse af meget smitsomme dyresygdomme samt det mulige behov for nye ordninger til finansiering af konsekvenserne af udbrud af disse sygdomme er det nødvendigt med yderligere revision.
(3)
Som led i denne revision bør nedenstående to foranstaltninger gennemføres inden for rammerne af et arbejdsprogram.
(4)
For det første bør Fællesskabets udgiftsprogrammer evalueres for at få klarlagt, hvordan de tildelte midler forvaltes, og for at fremme en kultur, hvor de høstede erfaringer udnyttes i alle faser af forvaltningen, med større vægt på resultatbaseret forvaltning.
(5)
Denne eksterne og uafhængige evaluering af Fællesskabets dyresundhedspolitik med udgangspunkt i de finansielle aspekter skal være et redskab for Kommissionens tjenestegrene til at fastlægge hensigtsmæssige fremtidige politikker på grundlag af konsekvensanalyser.
(6)
For det andet bør der på grundlag af Europa-Parlamentets anmodning gennemføres en undersøgelse (et pilotprojekt efter betydningen i finansforordningens artikel 49, stk. 2) til analyse af udgifterne til og betingelserne for et finansieringsinstrument for risici i forbindelse med epidemiske husdyrsygdomme i EU. Undersøgelsen vil have til formål at undersøge gennemførligheden af og omkostningerne ved alternative risikofinansieringsmodeller med henblik på at klarlægge de potentielle konsekvenser for de nationale budgetter og EU-budgettet og at fastslå, hvilket niveau støtten i nationalt regi til dækning af direkte tab realistisk set vil kunne ligge på.
(7)
Resultaterne af denne undersøgelse kunne danne grundlag for dels en mulig harmonisering af EU-finansieringsordningerne med det formål i det mindste at stille alle landbrugere i EU lige, dels en analyse af veterinærudgifterne fremover i det udvidede Fællesskab.
(8)
I henhold til artikel 15 i de interne regler for gennemførelsen af budgettet for 2004 kan et årligt arbejdsprogram også gælde som finansieringsafgørelse, forudsat at det udgør en tilstrækkeligt detaljeret ramme; den i nærværende afgørelse omhandlede evaluering, undersøgelse og revision udgør en sådan ramme.
(9)
Bevillinger, som kan anvendes uden en basisretsakt, jf. finansforordningens artikel 49, stk. 2, litra a), skal være omfattet af en afgørelse truffet af Kommissionen, der udgør en tilsvarende ramme.
(10)
Nærværende afgørelse bør derfor udgøre en ramme, som svarer til en finansieringsafgørelse efter betydningen i artikel 75, stk. 2, i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2).
(11)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
TRUFFET FØLGENDE AFGØRELSE:
Eneste artikel
De i bilaget til denne afgørelse beskrevne foranstaltninger godkendes til finansiering.
Udfærdiget i Bruxelles, den 30. december 2004.

Labels: 4
15
6